paragraph_text: Nalazi se 7 km jugozapadno od grada Sombora, 9 km sjeveroistočno od Apatina, između sela Kupusine (zapadno) i Prigrevice (jugoistočno). Sjeverozapadno prolazi cesta br. 101, južno je Kanal Dunav-Tisa-Dunav, a nekoliko kilometara sjeverno je Veliki bački kanal. Nekoliko kilometara sjeverozapadno prolazi željeznička pruga iz Sombora prema Apatinu, a istočno prolazi željeznička pruga koja vodi od Sombora prema Prigrevici, Sonti i dalje prema Hrvatskoj, a odvojak vodi izravno na ovu zračnu luku. Sjeverno je željeznička postaja Bukovački salaši i salašarsko naselje Centrala, istočno je salašarsko naselje Bukovac i rječica Mostonga.